CELEX: C2007/069/47
Language: fi
Date: 2007-03-24 00:00:00
Title: Asia T-15/07: Kanne 15.1.2007 — Saksan liittotasavalta v. komissio

24.3.2007   
            
            
               FI
            
            
               Euroopan unionin virallinen lehti
            
            
               C 69/20
            
         Kanne 15.1.2007 — Saksan liittotasavalta v. komissio
   (Asia T-15/07)
   (2007/C 69/47)
   Oikeudenkäyntikieli: saksa
   Asianosaiset
   
      Kantaja: Saksan liittotasavalta (asiamiehet: M. Lumma, C. Schulze-Bahr, avustajanaan Rechtsanwalt C. von Donat)
   
      Vastaaja: Euroopan yhteisöjen komissio
   Vaatimukset
   
               —
            
            
               Komission 27.7.1995 tekemällä päätöksellä Nordrhein-Westfalenin ohjelmalle yhteisen aloitteen RECHAR II (EAKR nro 94.02.10.041/ARINCO nro 94.DE.16.056) yhteydessä myöntämän EAKR:n tuen alentamisesta 3.11.2006 tehty komission päätös K (2006) 5164 lopullinen on kumottava,
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Komissio on riidanalaisella päätöksellä alentanut Nordrhein-Westfalenin ohjelmalle yhteisen aloitteen RECHAR II yhteydessä myönnettävää Euroopan aluekehitysrahaston (EAKR) tukea.
   Kanteensa perusteeksi kantaja esittää, että riidanalaisella päätöksellä rikotaan 27.7.1995 tehtyä komission hyväksymispäätöstä K(95) 1793.
   Sen lisäksi se vetoaa asetuksen N:o 4253/88 (1) 24 artiklan 2 kohdan rikkomiseen, koska alentamisen edellytykset eivät ole täyttyneet. Se väittää tässä yhteydessä erityisesti, että poikkeamisia alustavasta rahoitussuunnitelmasta ei voida pitää huomattavana ohjelman muutoksena.
   Vaikka kyse olisi huomattavasta ohjelman muutoksesta, kantaja väittää, että komissio on antanut siihen ennalta hyväksyntänsä ”rakennerahastojen ohjelmakauden 1994-1999 tukitoimien rahoituksen päättämistä koskevissa suuntaviivoissa ”(SEK (1999) 1316).
   Jos oletetaan, että alentamista koskevat edellytykset ovat täyttyneet, kantaja väittää, ettei vastaaja ole käyttänyt sillä olevaa harkintavaltaa konkreettisen ohjelman osalta. Kantajan mukaan komission olisi pitänyt arvioida, onko EAKR-tuen alennus oikeasuhteinen.
   
      (1)  Rakennerahastojen päämääristä ja tehokkuudesta ja niiden toiminnan yhteensovittamisesta keskenään sekä Euroopan investointipankin toiminnan ja muiden rahoitusvälineiden kanssa annetun asetuksen (ETY) N:o 2052/88 soveltamisesta 19.12.1988 annettu neuvoston asetus (ETY) N:o 4253/88 (EYVL L 374, 31.12.1988, s. 1).